Saako 15-vuotias olla yötä tyttöystävän luona? Psykologi: ”Vanhemmuuteen kuuluu estää yhdessä yöpymiset”

Vanhemmuuteen ja jaksamiseen erikoistunut psykologi Keijo Tahkokallio vastaa kasvatusaiheisiin kysymyksiin.

Minulla on se käsitys, ettei laki suhtaudu myönteisesti alle 16-vuotiaiden nuorten välisiin seksisuhteisiin tai edes siihen, että vain toinen on alle 16-vuotias. Kun poikani oli 15-vuotias ja hän oli tutustunut erääseen tyttöön, tytön äiti soitti minulle. Äiti kysyi, voisiko poikani olla yötä heidän tyttärensä luona hänen seuranaan. Vanhemmat olivat itse menossa ulos.

Minä kielsin jyrkästi, koska en hyväksynyt ollenkaan sitä, että poikani saattaisi joutua tilanteeseen, josta voisi kehkeytyä harmia hänelle myöhemmin. Tytön äiti oli täysin eri mieltä ja yritti käännyttää minua. Lopulta suutuin ja sanoin suorat sanat hänelle. Nuorista tuli sitten kymmenen vuoden päästä aviopari. Vaikka tapauksesta on kulunut vuosia, tytön vanhemmat kiukuttelevat minulle vieläkin eivätkä halua olla tekemisissä kanssani.

Kiitos vastauksesta

Vastuulliseen vanhemmuuteen kuuluu mahdollisuuksien mukaan estää 15-vuotiaiden yhtä hyvin kuin 16-vuotiaidenkin tyttöjen ja poikien yhdessä yöpyminen. Perustelut liittyvät kuvaamiesi lisäksi lapsen kehityksen suojaamiseen. Varhaiset seksikokemukset haittaavat tasapainoisen ja nautinnollisen suhteen kehittymistä omaan seksuaalisuuteen.

Itse olisin tilanteessasi myös kieltänyt poikani yöpymisen. Sellainen ei lainkaan haittaa nuorten seurustelua, pikemminkin vahvistaa sitä, kuten kyseinen avioliitto osoittaa.

Ainoa, mitä näin jälkiviisaana voi sanoa, on että nuo ”suorat sanat” olisi kannattanut jättää pois. Ihmisten on kovin vaikea antaa anteeksi, kun tulee haukutuksi. Sitä myötä välit usein katkeavat.

Miten pitää suhtautua 18 vuotta täyttäneeseen lapseen? Esikoiseni, joka asuu kotona ja käy koulua, ylitti hiljan tuon maagisen rajan, ja huomaan suhtautumiseni häneen muuttuneen. En viitsi enää yrittää kasvattaa ja valittaa pedagogisesti sotkuista. Vetoan vain siihen, että jos nyt meinaa asua täällä ilmaiseksi, niin sietäisi olla sotkematta.

Maija

Koska 18-vuotiaalla on lähes kaikki aikuisen oikeudet, hänen pitää vastaavasti saada suurelta osin myös aikuisen vastuut ja velvollisuudet. Luonnollisesti nuoret ovat kiinnostuneempia näistä oikeuksista kuin velvollisuuksista, joten paineita kasvattamiseen vanhemmille jää vielä tämän maagisen rajan ylittämisen jälkeenkin. Kuuluuhan aikuisuuteen se, että osaa oma-aloitteisesti huolehtia sotkuistaan.

” Kun lapsesi täyttää 21, on aika lopettaa kaikki kasvatusyritykset.

Lapsen siirtyminen kohti aikuisuutta pitäisi kuitenkin näkyä muutoksena siinä tavassa, miten vanhemmat asioivat hänen kanssaan. Kieltämättä tapasi vedota edustaa tätä muutosta. Silti keskustelevampi ote voisi olla hedelmällisempi. Kun lapsesi täyttää 21, on aika lopettaa kaikki kasvatusyritykset.